Jaana Kankaanpää

Myöskään hyvä siideri ei putoa kauas puusta.

Siiderin kulutus Suomessa on ollut laskussa jo pitkään. Vajaan kymmenen vuoden takaisesta 60 miljoonan litran kotimaanmyynnistä on hävinnyt jo yli 40 prosenttia. Pelkästään vuonna 2015 lasku oli lähes 10 prosenttia edellisestä vuodesta.

Yksi syy kulutustottumuksen muutokseen on kuluttajien kiinnostuksen hiipuminen teollisesti valmistettuihin sekä keinotekoisilla aromeilla ja esansseilla maustettuihin siiderijuomiin.

"Suomalaisia kuluttajia on vuosikausia huijattu sillä, että hyvä siideri syntyy, kun halpaan omenaviiniin sekoitetaan sokeria, keinotekoisia aromi- ja väriaineita sekä erilaisia lisä- ja säilöntäaineita", lataa Saimaan Juomatehtaan toimitusjohtaja Jussi Laukkanen.

"Itse asiassa todella harva Suomessa myydystä siideristä on valmistettu perinteisellä tavalla eli käyttämällä omenoista puristettu mehu valmiiksi siideriksi."

Euroopan perinteisissä valmistusmaissa siiderille ovat hyvin tiukat määritelmät. Englannissa siideri on osittain tai kokonaan käytetty omenoista tuorepuristetusta mehusta. Ranskassa vähintään puolet siiderin raaka-aineesta täytyy olla aitoa tuorepuristettua omenamehua ja enintään puolet omenamehutiivistettä.

Suomessa siiderin valmistusta koskevat säännökset ovat muihin maihin verrattuina sangen väljät. Suomessa siideriksi voidaan kutsua myös korkea-alkoholipitoisesta hedelmäviinistä valmistettuja sekoitejuomia.

Suomalaisen siiderin valmistuksen perinne on vain muutaman kymmenen vuoden ikäinen. Siiderinvalmistuksen huippu koettiin 2000-luvun alkupuolella.

Laukkasen mukaan aidoissa käsityösiidereissä on myös Suomessa valtavat kasvun mahdollisuudet.

"On aika rakentaa suomalaiselle siiderille siltä puuttuva arvostus ja palauttaa sille kuuluva laatujuoman maine. Tiedämme, että kuluttajat haluavat nauttia aidoista raaka-aineista valmistettuja laadukkaita käsityösiidereitä, jos niitä vain on laajemmin saatavilla", Laukkanen tähdentää.